Broj: 711-I-1432-Pp-147/23-02-19

Zagreb, 03. srpnja 2023.

**JASNA DIVIĆ**

**ravnateljica Uprave u Ministarstvu mora, prometa i infrastrukture**

**Predmet: JASNA DIVIĆ, ravnateljica Uprave u Ministarstvu mora, prometa i infrastrukture**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana 03. srpnja 2023., u odnosu na vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 05. lipnja 2023.g. zaprimilo neanonimnu prijavu u kojoj se navodi da istovremeno uz obnašanje dužnosi ravnateljice Uprave u Ministarstvu mora, prometa i infrastrukture ujedno obnašate i funkciju članice Nadzornog odbora dvaju poduzeća u državnom vlasništvu.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Člankom 3. stavkom 3. propisano je da se odredbe članka 10. do 14. glave III. i članaka 48. do 50. ZSSI-a primjenjuju i na rukovodeće državne službenike.

Člankom 74.a Zakona o državnim službenicima („Narodne novine“, broj 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 01/15, 138/15, 61/17, 70/19, 98/19, 141/22) propisano je da u kategoriji radnih mjesta rukovodećih službenika, na radna mjesta ravnatelja i glavnog inspektora koji upravlja upravnom organizacijom u sastavu ministarstva, službenike imenuje i razrješava Vlada na prijedlog čelnika tijela, na temelju javnog natječaja na razdoblje od četiri godine.

Nadalje, članak 3. stavak 1. točka 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona.

Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu.

Zakon dalje propisuje da upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Slijedom navedenog Vi se kao ravnateljica Uprave u Minsitarstvu mora, prometa i infrastrukture smatrate rukovodećom državnom službenicom na koju se primjenjuju samo određene odredbe ZSSI-a koje se odnose na obvezu podnošenja imovinske kartice.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, dok je stavkom 2. istoga članka propisano kako iznimno, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako se na Vas kao rukovodeću državnu službenicu ne primjenjuju sve odredbe ZSSI-a pa se tako ne primjenjuju niti odredbe članka 18. ZSSI-a, odnosno Povjerenstvo nije ovlašteno utvrđivati navode iz prijave vezano uz vaše članstvo u Nadzornim odborima trgovačkih društava u vlasništvu države.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Rukovodeća državna službenica Jasna Divić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave rukovodećoj službenici
4. Pismohrana